AP เตรียมผุด 2 คอนโดฯหรู Q3/59 มูลค่ากว่า 8.6 พันลบ.
AP เตรียมผุด 2 คอนโดฯหรู Q3/59 มูลค่ากว่า 8.6 พันลบ.
6 มิ.ย. 2559

นายวิทการ จันทวิมล รองกรรมการผู้อำนวยการ สายงานพัฒนาธุรกิจคอนโดมิเนียม 1 และกลยุทธ์การตลาด บริษัท เอพี (ไทยแลนด์) จำกัด (มหาชน) หรือAP เปิดเผยว่า เอพีเตรียมเปิดคอนโดมิเนียม 2 โครงการไฮไลท์ของปีนี้ใน 2 ทำเลศักยภาพ เจาะทำเลใจกลางเมือง ในไตรมาส 3/59 มูลค่ารวมกว่า 8,600 ล้านบาท ซึ่งมั่นใจว่าทั้ง 2 โครงการใหม่ จะได้รับการตอบรับที่ดีจากความต้องการคอนโดมิเนียมที่ยังมีอยู่
ขณะที่เมื่อวันที่ 4-5 มิถุนายนที่ผ่านมา บริษัทสามารถปิดการขายโครงการ Life สุขุมวิท 48 จำนวน 612 ยูนิต มูลค่าโครงการรวม 2,259 ล้านบาท ซึ่งสะท้อนให้เห็นภาพรวมตลาดคอนโดมิเนียมติดรถไฟฟ้ายังมีความต้องการอยู่มาก โดยเฉพาะสินค้าคอนโดมิเนียมที่เจาะทำเลใจกลางเมืองติดรถไฟฟ้าในราคาเปิดตัวไม่ถึงแสน หรือ 80,000-83,000 บาท/ตารางเมตร ตอกย้ำความเชี่ยวชาญในการพัฒนาคอนโดมิเนียมสำหรับคนเมือง และความเชื่อมั่นของผู้บริโภคที่มีต่อสินค้าในเครือเอพี และให้การตอบรับที่ดีจนสามารถปิดการขายได้อย่างรวดเร็ว ส่งผลให้บริษัทสามารถทำยอดขายคอนโดมิเนียม ณ วันที่ 5 มิถุนายน 2559 รวมกว่า 4,790 ล้านบาท
ทั้งนี้ เพื่อเป็นการรุกตลาดคอนโดมิเนียมก่อนปิดไตรมาส 2/59 เอพีได้จัดอีเว้นท์ URBAN SPACE CONDO EXPO 2016 มอบข้อเสนอที่ดีที่สุดสำหรับลูกค้าที่สนใจคอนโดมิเนียมยูนิตสวย ติดรถไฟฟ้ากว่า 10 ทำเลในเครือเอพี ราคาเริ่มต้น 1.5 ล้านบาท พร้อมส่วนลดสูงสุด 1,000,000 บาท และโปรโมชั่นพิเศษเฉพาะในงานอีกมากมาย ณ Teminal 21 ชั้น M ระหว่างวันที่ 6-9 มิถุนายนนี้
                